钦定古今图书集成/理学汇编/学行典/第202卷 > 刘宗洙〈弟恩广 季弟宗泗〉
## 钦定古今图书集成/理学汇编/学行典/第202卷 > 刘宗洙〈弟恩广 季弟宗泗〉

按《开封府志》：“刘宗洙，字长源。恩广字锡三，河南襄城
人，四冲之二子也。明季闯贼构乱，围督帅汪乔年于
襄城，四冲以从事佐城守。城陷，督帅骂贼死，并执四
冲，被数枪几毙。恩广两耳皆断，号涕负父以归。时宗
洙已遁去，闻父难往赴，贼怒截其耳鼻。后数载，四冲
遘疾，宗洙取粪窃尝之，事甚秘。邻人郭景仪妻从壁”
隙窥见之，以告景仪。今海内传襄城有“尝粪孝子”者
是也。父殁，破产营葬，同季弟宗泗合爨养母数十年，
家庭雍睦。其居有六燕共巢，又芝生于寝门者三人，
以为孝友所感。已而宗洙以明经授州司马，恩广屡
试不第，游太学，当得官，皆以母老不仕。及母卒，结庐
墓侧，毁瘁骨立。居岁馀，恩广竟得呕血疾，学博马夺
锦至榻前，反复慰解。恩广曰：“勿复言，吾五内裂矣。”寻
卒。宗洙亦以积哀兼痛弟故，相继呕血，遂不起。里中
私谥其兄弟曰“孝友”，曰“纯孝”云。